***Купрыновіч Вольга Віктараўна,***

настаўнік пачатковых класаў

Дзяржаўная установа адукацыі

«Сярэдняя школа №1 г. Ашмяны»

**Твая зямля, твая Радзіма названа светла – Беларусь!**

(класная гадзіна)

4 клас

**Мэта ўрока:**

* стварыць умовы для развіцця пазнавальнай актыўнасці вучняў, для фарміравання іх камунікатыўных уменняў і культуры маўлення;
* выхоўваць вучняў на лепшых традыцыях нацыянальнай культуры;
* раскрыць адметныя якасці беларусаў, нашых продкаў;
* выхоўваць павагу і цікавасць да роднай мовы, да беларускага народа, яго гістарычнага мінулага, культурнай спадчыны.

**Абсталяванне:** мультымедыйная ўстаноўка, дзіцячыя малюнкі на тэму “Беларусь – наша Радзіма”, карткі з заданнямі, фотаздымкі помнікаў архітэктуры Беларусі, запісы (на дошцы) выказванняў мастакоў слова пра Радзіму

**Ход мерапрыемства**

**Настаўнік чытае ўрыўкі з вершаў (на дошцы):**

Мой чароўны беларускі край,

Бацькаўшчына светлая мая! *Уладзімір Караткевіч*

Зямля Беларусі! Вачамі азёраў

Глядзіш ты ў празрыстыя высі нябёс… *Пятрусь Броўка*

(Слайд № 1-5)

**Вучань:**

Люблю наш край, старонку гэту,

Дзе я радзілася, расла,

Дзе першы раз пазнала шчасце,

Слязу нядолі праліла...

**Настаўнік:** Так прызналася ў любові да Радзімы Канстанцыя Буйло. Дзе б мы ні былі, якую б экзатычную прыроду ні бачылі, нас заўсёды цягне да нашых лясоў, да нашых палёў. Чым жа так прываблівае беларуская зямля? Напэўна, не толькі сваей сціплай і рамантычнай прыродай, мовай, казкамі і легендамі, але і людзьмі, якія жывуць тут. Гэта пра нашу беларускую зямлю напісаў Уладзімір Караткевіч: "Любіце гэтую сваю святую зямлю аддана і да кан­ца. Іншай вам не дадзена, дый непатрэбна".

Кожны чалавек павінен ганарыцца той мясцінай, дзе нарадзіўся і жыве: павінен мець пачуццё нацыянальнай годнасці. А гонар, у сваю чаргу, мацнее ад назапашвання ведаў пра самыя цікавыя і адметныя звесткі з гісторыі роднага куточка: якой была мясцовасць у даўнейшыя часы, адкуль паходзіць назва, якія цікавыя людзі жылі і якімі сваімі справамі, здольнасцямі запомніліся ў народзе. І толькі так узнікае неабдымная любоў да Радзімы, вялікі гонар за яе дасягненні, імкненне зрабіць свой уклад у агульную справу.

**Настаўнік**: Хто мы?

**Вучні:** Мы - беларусы! (Слайд №6)

**Настаўнік**: Мы нарадзіліся на беларускай зямлі, узгадаваліся і жывём на Беларусі.

**Вучні:**  Радзілася я ў Беларусі,

Дзе ціхі задумлівы бор.

Ляцяць сюды з выраю гусі

Да сініх, цудоўных азёр. (Слайд №7)

Стаяць векавыя дубровы,

Даносіцца ласкавы шум.

І сонца, і ветрык вясковы

Цяплом саграваюць душу… (Слайд №8-9)

Радзілася я ў Беларусі,

Дзе срэбрам крыніцы звіняць,

Сюды з крыкам радасным гусі

З далёкага поўдню ляцяць.(Слайд №10-11)

**Бліц-пытанні:**

-Як вы думаеце, што ўваходзіць у паняцце Радзіма, з чым і з кім яна асацыіруецца? (Маці, прырода, таленавітыя людзі, якія праслаўляюць свой родны край, гістарычныя падзеі і гістарычныя асобы…) (Слайд №12)

-Што вы ведаеце пра гісторыю свайго роднага кутка? (3-4 вучні дзеляцца звесткамі)

-Якіх славутых дзеячаў Беларусі вы ведаеце?( Слайд №13-15)

**Настаўнік:** Мы, беларусы, ганарымся сваімі славутымі продкамі: Ефрасінняй Полацкай, Кірылам Тураўскім, Францыскам Скарынай. Нашы выдатныя пісьменнікі Янка Купала, Якуб Колас, Максім Багдановіч, Элаіза Пашкевіч, Канстанцыя Буйло марылі аб незалежнай Беларусі з уласнай мовай і культурай і сваёй творчасцю, сваімі справамі набліжалі гэты час. Яны любілі наш край і гэтую любоў адлюстроўвалі ў вершах.

**Вучань:**

Паклон табе, мой беларускі краю!

Ты — мой, я — твой: ад роду і навек.

Я зноў і зноў да сэрца прыкладаю

Твой ліст дубовы — як чароўны лек.

За хлеб, што ем, за песні, што спяваю,

За шчасце звацца іменем тваім –

Паклон табе, мой беларускі краю!

Ты — мой, я — твой: усюды і ва ўсім! *Ніл Гілевіч*

**Настаўнік**: З даўніх часоў на тэрыторыі Беларусі жылі нашы продкі. Чым жа яны займаліся? (Слайд №15)

* Нам дапаможа гісторык (падрыхтаваны вучань).

**Вучань:**  Галоўным заняткам старажытных жыхароў Беларусі было земляробства. (Слайд №16) Яны сеялі жыта, ячмень, авёс, проса, грэчку, лён і каноплі.

Продкі беларусаў былі людзі дужыя і працавітыя. Для пасеваў яны высякалі дрымучы лес, а потым яго выпальвалі. Са свойскіх жывёл у нашых продкаў былі каровы, козы, авечкі, свінні, сабакі.

Нашы продкі былі выдатныя паляўнічыя (Слайд №17-18), добра ведалі норавы і звычкі дзікіх звяроў. Яны палявалі на зубра, тура, мядзведзя, лася, вепра. Вельмі развіта было лясное пчалярства.

Мёд, воск, звярыныя шкуры старажытныя жыхары Беларусі не толькі спажывалі самі, але і вывозілі ў іншыя краіны.

**Настаўнік:** Якая ж яна, наша Беларусь?

**Вучань:** Усяму вядомы свету

Наш руплівы край здавён.

Тут на сонечных палетках

Сеюць бульбу, жыта, лён...

Тут умельцы вырабляюць

Слаўны трактар "Беларусь",

Тут ствараюцца БелАЗы —

Трохсоттонны везці груз...

Тут сыны лятуць у космас,

Песні матчыны пяюць...

Гэты край наш найдзівосны

Беларуссю ўсе завуць. *М. Пазнякоў*

**Настаўнік:** Беларусь мая сінявокая!(Слайд №19). Якая прыгожая назва ў нашай краіны. Беларусь! А яшчэ мы завём яе - Радзіма. (Слайд №20). А яшчэ - Бацькаўшчына. Радзіма - бо тут мы нарадзіліся, бо яна нам самая родная з усіх краін на цэлым свеце. Бацькаўшчына - бо яна нам дасталася ад нашых бацькоў. А ім ад іхніх бацькоў - нашых дзядоў. А далей - ад прадзедаў, ад прапрадзедаў… І так аж да самых далёкіх продкаў.

**Дзяўчынкі** *(паміж сабой):*

-Што такое Бацькаўшчына, знаеш?

* Гэта рэчка, сцежачка лясная,  
  гэта ў лузе залатая пчолка,

а ў вачах тваіх - вясёлка.

- Бацькаўшчына - гэта дом твой, школа,  
гэта песні, што звіняць наўкола.

-Гэта тата твой і мама і сябры твае таксама. *А. Касценка*

**Настаўнік:** Чым далей адыходзіць маленства, тым усё даражэйшым і даражэйшым робіцца той край, дзе ты нарадзіўся, дзе некалі ўпершыню пачуў птушыныя песні, убачыў кветкі, дзе вы-мавіў першыя словы і самастойна зрабіў першы крок, дзе першы раз засмяяўся ад радасці ці заплакаў ад крыўды.

На нашай беларускай зямлі багата рэк, азёр, а ў жыце ўлетку цвітуць блакітныя васількі. Беларусь - наша Радзіма . А з чаго пачынаецца Радзіма? З песні маці, з роднага слова. Паслухаем вершы пра Беларусь, пра родную мову.

**Вучаніца.**  Я – дзяўчынка-беларуска

з васільковымі вачыма.

Хоць малая, але знаю:

Беларусь - мая Радзіма.

Між лясамі ды азёрамі -

Васільковыя палі…

Я не ведаю, не ведаю

Прыгажэйшае зямлі.

Васількі ў світальным жыце.

Вербы ніцыя над Сожам.

Беларусь: Бярэсце, Свіцязь,

Налібокі і Каложа. *П. Панчанка*

**Вучань.** Быць Беларусам -

Гэта значыць

Свайго ні гуку не забыць,

Усё чужое перайначыць,

Каб Беларусі вечнай быць!

Быць Беларусам —

Гэта значыць

За родны край згараць на дым,

Па-беларуску чуць і бачыць

На гэтым свеце і на тым.  *Р. Барадулін*

**Настаўнік:** Беларускі народ мае сваю родную беларускую мову. Яна прыгожая, мілагучная, спеўная, лагодная. Мы, беларусы, ганарымся сваёй роднай беларускай мовай. *(Вучні чытаюць запіс на слайдзе: “Хто не шануе сваю родную мову, той не шануе сам сябе”. Ф. Багушэвіч)* (Слайд 21)

**Вучань чытае верш У. Мазго “Ты адкуль бруішся, мова?**

Ты адкуль бруішся, мова?

З сініх нёманскіх крыніц?

Па зямлі збіраю словы,

Нібы россыпы суніц.

Мілая, адзіная

Нам, нашчадкам, дадзена

Любаю радзімаю

Ад дзядоў і прадзедаў.

**Вучань чытае верш**  **М. Пазнякова “Міколкавы пытанні”.**

Француз па-французску, па-польску - паляк

Гавораць з маленства, а я, мама, як?

Замежную мову я ў садзе вучу,

А на беларускай - не ўмею, маўчу.

Чаму, адкажы мне, ты, тата і дзед

Не размаўлялі на роднай нідзе?

Я рускую мову люблю і вучу.

І нашу таксама я ведаць хачу.

Буквар беларускі прашу мне купіць,

І родную мову пачну я вучыць.

**Хвілінка-адпачынку. Гульня “Перакладчыкі”** (Слайд №22)

*(Вучні перакладаюць словы з рускай мовы на беларускую)*

Карандаш - …(аловак), Родина - …,тетрадь - …, учебник - …, утро - …,

ёж - …, дождь - …, осень - …

**Настаўнік:** Неацэнны моўны скарб нашага народа - прыказкі і прымаўкі. (Слайд №23) Ужо няма тых людзей, якія прыдумалі гэтыя трапныя выразы, а прыказкі працягваюць жыць. Прыказкі і прымаўкі даюць карысныя парады, вучаць нас дабру, перасцерагаюць ад дрэнных учынкаў. Ці ведаеце вы беларускія прыказкі і прымаўкі?

(Вучні называюць прыказкі і прымаўкі).

**Гульня «Хто хутчэй?»**

Закончыце прыказку:

* Няма смачнейшай вадзіцы, як з роднай *… . (крыніцы)*
* Для ўсякай птушкі сваё гняздо *… . (міла)*
* Родная зямелька як зморанаму *… . (пасцелька)*
* У сваім краі, як у *… . (раі)*
* Далёкая старонка без ветру *… . (сушыць)*
* На чужыне і камар *… . (загіне)*
* Кожнаму свой куток *… . (мілы)*
* Усюды добра, а дома *… . (лепей)*
* Кожная сасна свайму бору песню *… . (пяе)*
* Жыць — Радзіме … . *(служыць)*

**Настаўнік:** Беларусы заўсёды вызначаліся здатнасцю да жартаў, кемлівасцю. Скарбонкай народнай мудрасці і назіральнасці лічацца беларускія загадкі. Кемлівасці, дасціпнасці вучыліся дзеткі, калі адгадвалі загадкі. (Слайд №24)

-Ці любіце вы загадкі? А як вы думаеце, для чаго загадваюць загадкі?

Правільна, яны вучаць думаць, развіваюць кемлівасць, фантазію. Паглядзім, ці кемлівыя вы, дзеці?

**Кошык загадак** (вучні падыходзяць да кошыка, выцягваюць картку з загадкай, зачытваюць аднакласнікам)

1) Высока стаіць, навокал глядзіць, у белай кашулі і люльку курыць. (Комін)

2) Каля носа ўецца, а ў рукі не даецца. (Дым)

3) Блакітнае вока ад зямлі высока. (Неба)

Нахмурыцца, насупіцца, у слёзы ўдарыцца - нічога не застанецца. (Хмара)

4) Хвост мой пушысты, кажух мой агніст,

Хітрай называюць і курэй хаваюць. (Лісіца)

5) Крылаў не мае, а лятае,

Без рук, а вароты адчыняе,

Без голасу, а спявае,

Без пугі, а хмары ганяе. (Вецер).

6) Ён раскажа і пакажа, як жыве планета наша.

А няма электратоку - ён без мовы і без зроку. (Тэлевізар)

**Настаўнік:** Я ў вас вось што запытаю,

Вы скажыце, госці, мне:

Ці вам добра тут, ці не?

Ну, тады чаго чакаеце?

Чаму артыстаў не вітаеце?

**Хвілінка-весялінка** (вучні расказваюць жарты)

Маленькі хлопчык прынёс дадому чарапаху.

-Навошта яна табе? — пытаецца маці.

-Хачу праверыць, ці праўда, што яна жыве 200 гадоў.

\*\* \*

-Марынка, ты вельмі непаслухмяная дзяўчынка. Адны непрыемнасці праз цябе. Я ўся пасівела.

-Мамачка, калісьці і ты,- напэўна, не слухалася. Паглядзі, колькі сівых валасоў у бабулі.

\*\* \*

-Дзядуля, а ты быў маленькі?

-А як жа, унучак. I ў першы клас хадзіў, як і ты.

-Відаць, смешны быў ты ў школе са сваёю барадою?

\* \* \*

-Ты не бойся, - супакойвае маці сына перад кабінетам зубнога ўрача. -Нічога тут табе не зробяць.

-Тады чаго мы сюды прыйшлі?

\* \* \*

**-**Тата, сёння я адзін ва ўсёй школе мог адказаць настаўніку.

**-**А што ён пытаў, сынок?

**-**Хто разбіў акно?

\*\*\*\*

**-**Чаму ты перад сном прычэсваешся?

**-**Трэба. Бывае, сасню, што я ў гасцях, дык сорамна будзе непрычасанаму.

\*\*\*\*

**-**Чаму ты, сынок, нічога ў пару не робіш? Помні, што адклад не ідзе на лад.

**-**Ах, калі так, мамачка, дык тады дай мне сягоння тыя цукеркі, што ты схавала назаўтра.

**Ехалі з горкі скарагаворкі**. (Слайд №25). Па дарозе скарагаворкі рассыпаліся на дзве часткі. Іх трэба сабраць*.(Вучні злучаюць часткі скарагаворак).*

У чаплі чапляня, беламу зайку.

Белы бусел баяў байку таўкуць мак камары.

На двары без пары у зайкі зайчаня.

*(Вучні вучацца выгаворваць скарагаворкі.* Слайд № 26).

**Беларуская народная гульня “Маша”.**

Усе становяцца ў кола, пасярэдзіне знаходзіцца Маша з завязанымі вачамі. Дзеці прыгаворваюць:

Маша, ты пацеха наша!

Ручкі з золата, ножкі з долата,

Валасы кудлатыя, а вочы зыркатыя.

*(Маша хапае каго-небудзь з кола і спрабуе адгадаць, хто гэта. Калі яна адгадае імя дзіцяці, той становіцца Машай, калі не - працягвае лавіць дзяцей і адгадваць).*

**Падвядзенне вынікаў мерапрыемства.**

**Рэфлексія.**

Прадоўжыце выразы: «На сённяшнім мерапрыемстве я зразумеў (-ла), я зрабіў(-ла) вывад ... ».

**Заключнае слова настаўніка** (ціха гучыць запіс песні «Радзіма мая дарагая» на словы Алеся Бачылы, музыка Уладзіміра Алоўнікава):

-Сёння мы мелі магчымасць яшчэ раз зразумець, што мы жывём у цудоўнай і непаўторнай, багатай на гістарычныя падзеі краіне. І дзе б мы ні апынуліся, куды б ні закінуў нас лёс, у нашай душы, у нашым сэрцы заўсёды будзе з намі адчуванне моцнай повязі з родным краем, зямлёй нашых бацькоў. Пакуль мы паважаем сваіх продкаў, не забываемся сваіх каранёў, мы паважаем Радзіму, мы існуем як народ, як нацыя.

Любіце свой край. Кожны дзень адкрывайце для сябе няўлоўную прыгажосць роднага куточка. Прыслухоўвайцеся да нашай пявучай мовы. Заўважайце дабрыню, адкрытасць, таленавітасць нашага народа. І вы адчуеце ў душы вялікі гонар за сваю Радзіму.

**Вучань чытае верш:** (Слайд № 27-30)

На карце вялікага свету

Яна як кляновы лісток,

Песня гарачага лета,

Крынічнай вады глыток.

Мяжуе з Польшчай, Украінай,

Расіяй, Латвіяй, Літвой

Твой родны край, твая Айчына,

Жыццё тваё і гонар твой.

I ты яе запомні імя,

Як неба, сонца і зару.

Твая зямля, твая Радзіма

Названа светла: Беларусь! *Ю.Свірка*

**Настаўнік:**Вазьміце на сваёй парце зялёны лісточак і ўсе падыдзіце да мяне. Мы прымацуем кожны лісточак да дрэўца з назвай БЕЛАРУСЬ, каб яшчэ раз адчуць і ўбачыць, што только ўсе разам мы можам стварыць, зберагчы і ўпрыгожыць нашу цудоўную краіну!